Die verantwoordelikheid om besering aan diens te voorkom - Jy en die RegJy en die Reg
Tuis › Artikels › Die verantwoordelikheid om besering aan diens te voorkom
Die verantwoordelikheid om besering aan diens te voorkom
Die Wet op Beroepsgesondheid en -veiligheid (Wet 85 van 1993) plaas 'n verpligting op werkgewers om 'n werkomgewing te voorsien wat veilig en sonder gesondheidsrisiko's is. Hierdie wet plaas ook 'n verpligting op die werknemer om met redelike sorg na sy of haar eie gesondheid of veiligheid om te sien terwyl hy of sy aan diens is.
Die belangrikste is egter dat indien 'n besering aan diens plaasvind daar 'n ander wet van toepassing is. Die Wet op Vergoeding vir Beroepsbeserings en -siektes (Wet 130 van 1993) maak daarvoor voorsiening dat die werknemer vergoeding kan eis vir skade wat hy of sy as gevolg van 'n besering gelei het. Dit is egter baie belangrik om die korrekte prosedures te volg want die wet is redelik streng in dié verband. Baie werkgewers en werknemers trap dikwels in die slagyster dat hul nie die korrekte prosedure in hierdie verband volg nie.
Wat is die werkgewer se pligte ten opsigte van die skep van 'n werkomgewing wat veilig en sonder gesondheidsrisiko is?
– Die aanleg en masjinerie moet behoorlik in stand gehou word en dit moet veilig en sonder risiko's wees.
– Redelike stappe moet gedoen word om gevaar en potensiële gevaar vir die veiligheid van werknemers redelik te beperk.
– Reëlings moet getref word vir die veiligheid en die afwesigheid van risiko's ten opsigte van alle produkte en die gebruik, hantering en die vervoer van gevaarlike stowwe.
– Daar moet seker gemaak word watter gevare met bepaalde dienste geassosieer word, m.a.w. wat is die risiko' s verbonde aan elke bepaalde taak wat 'n werknemer verrig?
– Daar moet seker gemaak word dat werknemers nie met stowwe of artikels werk of in aanlegte werk waar daar risiko's vir hulle gesondheid en veiligheid is nie.
– Daar moet behoorlik opgeleide persone wees by aanlegte en masjinerie wat met die gevare van daardie betrokke diens, masjien of aanleg geassosieer word en daardie persone moet dit goed verstaan.
Daar is dus 'n taak wat op alle werkgewers rus om 'n veilige werksomgewing daar te stel .
Die pligte van 'n werknemer:
– Hy moet redelike sorg aan die dag lê ten opsigte van sy eie gesondheid en veiligheid en ook die van ander werkers.
– Hy moet nie self nalatig wees en ander mense se lewens in gevaar stel nie.
– Hy moet saamwerk met die werkgewer om al die werkgewer se vereistes maklik en moontlik te maak.
– Hy moet gaan rapporteer as hy dink dat daar 'n onveilige of ongesonde situasie is wat onder die werkgewer se aandag gebring moet word.
– Hy moet onmiddellik rapporteer as 'n voorval plaasvind of kan plaasvind wat potensieel skade kan aanrig.
Dis belangrik om daarop te let dat indien 'n werknemer wel 'n besering of siekte in die loop van sy of haar diens opdoen, nie net die werknemer nie maar ook sy afhanklikes ingevolge hierdie wetgewing 'n reg op vergoeding deur die Vergoedingskommissaris het. Dieselfde geld ook as 'n werknemer aan 'n siekte ly a.g.v. langdurige blootstelling aan sekere omstandighede by sy werkplek.